Predkladacia správa

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. 
 
Návrh zákona sa predkladá na účel efektívneho využívania verejných zdrojov pri praktickej realizácii liekovej politiky v oblasti kategorizácie liečiv a liekov, zdravotníckych pomôcok a dietetických potravín. Súčasne sa vypúšťajú ustanovenia o očkovaní vzhľadom na skutočnosť, že ich bude upravovať vyhláška, ktorou sa ustanovujú podrobnosti o prevencii a kontrole prenosných ochorení, ktorá sa vydáva ako vykonávací predpis zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov. 
 
Predmetom návrhu zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov sú aj opatrenia vydávané na  účel  efektívneho využívania verejných zdrojov  pri praktickej realizácii liekovej politiky v oblasti kategorizácie liečiv a liekov, zdravotníckych pomôcok a dietetických potravín a opatrenia, ktoré ustanovujú podrobnosti o prevencii a kontrole prenosných ochorení.  
 
Návrh zákona si nevyžiada zvýšené nároky na štátny rozpočet. Návrh zákona nebude mať dopad na rozpočty obcí a rozpočty vyšších územných celkov. 
 
Nie je dôvod nesprístupňovania návrhu zákona. 
 
Návrh zákona bol predmetom medzirezortného pripomienkového konania v čase od 21. júla do 8.augusta 2008. Vyhodnotenie medzirezortného pripomienkového konania je súčasťou predloženého materiálu. Legislatívna rada vlády Slovenskej republiky návrh zákona prerokovala 30. septembra 2008 a odporučila ho predložiť na rokovanie vlády Slovenskej republiky. 
 
Návrh zákona sa predkladá bez rozporu.